
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja L. Neimane
Komisijas locekļi A. Smagars kā patērētāju interešu pārstāvis un I. Rūtiņš kā komersantu interešu pārstāvis
izskatīja rakstveida procesā strīdu starp patērētāju un sabiedrību saistībā ar iegādātu līguma noteikumiem neatbilstošu automašīnu.
No lietas materiāliem izriet, ka patērētāja 2025. gada 25. jūnijā noslēdza pirkuma līgumu Nr. 3139  par lietotas automašīnas KIA Sportage iegādi. Pirkuma līgumā automašīnas nobraukums bija norādīts 282 822 km. 2025. gada 26. jūnijā, pirms automašīnas reģistrācijas Ceļu satiksmes drošības direkcijā, patērētāja konstatēja, ka automašīnas patiesais nobraukums ir par 54 538 km lielāks nekā līgumā norādītais, un par to nekavējoties informēja sabiedrību, norādot, ka šādu automašīnu neiegādāsies. Patērētāja norādīja, ka pirms līguma noslēgšanas sabiedrība nav sniegusi informāciju par automašīnas patieso nobraukumu un tā sagrozījumu, un ka šāda informācija bija būtiska lēmuma pieņemšanai. Patērētāja lūdza atcelt pirkuma līgumu un atmaksāt par automašīnu samaksāto naudas summu. Sabiedrība patērētājas prasību neapmierināja, norādot, ka patērētāja par nobraukuma neatbilstību esot informēta pirms līguma noslēgšanas, un uzskata, ka automašīna atbilst līguma noteikumiem. Patērētāja vērsās Komisijā ar prasību atcelt pirkuma līgumu un atmaksāt samaksāto naudas summu.
Sabiedrība lietā ir sniegusi skaidrojumu, norādot, ka nepiekrīt patērētājas prasībai, uzskatot, ka patērētāja pirms līguma noslēgšanas tika informēta par automašīnas odometra rādījuma sagrozījumu. Sabiedrība arī norāda, ka automašīna atbilst Patērētāju tiesību aizsardzības likuma prasībām un ka nav pamata līguma atcelšanai vai samaksātās naudas atmaksai.
Komisija, izvērtējot lietā esošos dokumentus, konstatē, ka automašīnai ir sagrozīti nobraukuma rādījumi, ko nenoliedz neviena no pusēm. Komisija secina, ka patērētāja ir tikusi maldināta par patieso automašīnas nobraukumu. Sabiedrība nav iesniegusi nekādus pierādījumus, kas apliecinātu, ka patērētāja būtu informēta par patieso automašīnas nobraukumu.

Komisija norāda, ka sabiedrībai pirms preces pārdošanas bija pienākums informēt patērētāju par patieso automašīnas nobraukumu, lai patērētāja varētu pieņemt informētu lēmumu par automašīnas iegādi.
Komisija skaidro, ka saskaņā ar Patērētāju tiesību aizsardzības likuma (turpmāk – PTAL) 14. panta pirmās daļas 1.punktu prece uzskatāma par līguma noteikumiem neatbilstošu, ja prece atbilst pārdevēja vai pakalpojuma sniedzēja sniegtajam preces aprakstam, norādītajam preces veidam, daudzumam un kvalitātei, kā arī funkcionalitātei, saderībai, sadarbspējai un citām iezīmēm. Tādējādi, ņemot vērā, ka patērētājai, iegādājoties automašīnu, tika sniegta informācija par mazāku automašīnas nobraukumu, nekā tas bija patiesībā, tādējādi maldinot patērētāju par tās tehnisko stāvokli, secināms, ka automašīna ir uzskatāma par līguma noteikumiem neatbilstošu.
Komisija norāda, ka saskaņā ar PTAL 28. panta piekto daļu patērētājs ir tiesīgs pieprasīt, lai pārdevējs vai pakalpojuma sniedzējs attiecīgi samazina preces cenu vai atceļ līgumu un atmaksā par preci samaksāto naudas summu, ja pārdevējs vai pakalpojuma sniedzējs saprātīgā termiņā nav novērsis preces neatbilstību līguma noteikumiem vai nav apmainījis preci pret līguma noteikumiem atbilstošu vai ja minētās darbības veiktas, radot būtiskas neērtības patērētājam. Komisija konstatē, ka saprātīgā termiņā nav iespējams novērst konstatētās neatbilstības, līdz ar to patērētājai ir tiesības prasīt samaksātās naudas atmaksu. 
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo daļu, 28.panta piekto daļu
	nolemj:
apmierināt patērētājas prasību pret sabiedrību.
Uzlikt par pienākumu sabiedrībai sabiedrībai atmaksāt patērētājai par automašīnu samaksāto naudas summu 7 000,00 EUR.
Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.
Šis dokuments ir parakstīts ar drošu elektronisko parakstu un satur laika zīmogu.
Komisijas priekšsēdētāja	L. Neimane

